Mynbou en Minerale Ontwikkelingsraad moet geskrap word - Solidariteit WêreldSolidariteit Wêreld
Tuis › Mediaverklarings › Mynbou en Minerale Ontwikkelingsraad moet geskrap word
Mynbou en Minerale Ontwikkelingsraad moet geskrap word
Woensdag | 04 Desember | 2019
Die voorgestelde wysiging aan die Regulasies op die Ontwikkeling van Minerale en Petroleumhulpbronne betree onnodig die terrein van vakbonde en mynmaatskappye ten opsigte van die voorkoming en hantering van afleggings.
Volgens die voorgestelde wysiging wat onlangs deur die Departement van Minerale Hulpbronne en Energie vir kommentaar gepubliseer is, moet die werkgewer sewe dae na die afhandeling van 'n afleggingskonsultasieproses tussen vakbonde en 'n werkgewer 'n gedetailleerde verslag tot in die fynste besonderhede van die voltooide konsultasieproses aan die Departement lewer. Die inligting word dan verwys na die Mynbou en Minerale Ontwikkelingsraad vir oorweging en aanbeveling. Al is die proses al afgehandel, moet die Raad met die werkgewer ontmoet en aanbevelings aan die minister maak oor moontlike verdere inmenging in die proses.
Hierdie gewysigde regulasie maak glad nie sin nie en moet om die volgende vyf redes geskrap word:
Eerstens word die hantering van afleggings volledig deur artikel 189 van die Wet op Arbeidsverhoudinge gereguleer en daarom is daar geen nut vir die Departement om die proses in mynbouwetgewing te dupliseer nie.
Tweedens bereik vakbonde en werkgewers na 'n tydperk van intense onderhandelinge en konsultasie 'n ooreenkoms rakende die afleggings. Sodra die ooreenkoms bereik is, word dit geïmplementeer en verskuif die aandag na ander operasionele uitdagings of aangeleenthede. Dit maak dus nie sin om die proses weer te begin nie.
Derdens is dit hoogs onwaarskynlik dat raadslede oor die nodige kennis en ervaring sal beskik om enigsins verdere waarde toe te voeg of substantiewe insette te kan lewer.
Vierdens maak die huidige mynbouregulasie voorsiening dat die Raad ten aanvang van 'n afleggingsproses 'n ondersoek moet loods en aanbevelings aan die Minister maak. Tot op hede het die verslae van die Raad nog geen impak op die uitkoms van die afleggingskonsultasieproses tussen vakbonde en werkgewers gehad nie.
Vyfdens ondermyn die voorgestelde regulasie die status en regskrag van ooreenkomste wat tussen vakbonde en werkgewers bereik word.
Solidariteit se aanbeveling is dat die voorgestelde regulasie met betrekking tot die duplisering van 'n afleggingsproses geskrap word, maar dat daar ook oorweging geskenk word om die Mynbou en Minerale Ontwikkelingsraad te skrap. Die Raad het bloot 'n simboliese rol en was nog altyd oneffektief en sodoende 'n onnodige uitgawe waarvoor belastingbetalers moet betaal.